Ehdotus NEUVOSTON PÄÄTÖS päätöksen 2009/831/EY muuttamisesta sen soveltamisajan osalta /* COM/2013/0930 final - 2013/0446 (CNS) */





PERUSTELUT 1. EHDOTUKSEN TAUSTA Euroopan unionin toiminnasta tehdyssä sopimuksessa (SEUT-sopimus), jota sovelletaan EU:n syrjäisimpiin alueisiin, kuten Madeiran itsehallintoalueeseen ja Azoreiden itsehallintoalueeseen, ei periaatteessa sallita sitä, että paikallisia tuotteita verotetaan eri tavalla kuin Portugalin tai muiden jäsenvaltioiden tuotteita. SEUT-sopimuksen 349 artiklassa määrätään kuitenkin, että syrjäisimpien alueiden hyväksi voidaan toteuttaa erityistoimenpiteitä kyseisten alueiden taloudellisiin ja sosiaalisiin oloihin vaikuttavien pysyvien haittojen vuoksi. Marraskuun 10 päivänä 2009 tehdyllä neuvoston päätöksellä 2009/831/EY[1], joka on tehty EY:n perustamissopimuksen 299 artiklan 2 artiklan nojalla, Portugalille annetaan lupa soveltaa 31. joulukuuta 2013 saakka alennettua valmisteverokantaa Madeiran itsehallintoalueella siellä tuotettaviin ja kulutettaviin rommiin ja likööreihin sekä Azoreiden itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin. Päätöksen 2 artiklassa kyseinen poikkeus rajoitetaan koskemaan vain tiettyjä tuotteita. Portugali voi soveltaa näihin tuotteisiin valmisteverokantaa, joka on pienempi kuin direktiivin 92/84/ETY[2] 3 artiklassa alkoholille säädetty täysi valmisteverokanta ja kyseisellä direktiivillä vahvistettu alkoholin vähimmäisvalmisteverokanta, mutta se saa olla enintään 75 prosenttia pienempi kuin alkoholin tavanomainen kansallinen valmisteverokanta. Päätöksessä 2009/831/EY esitetään erityistoimenpiteiden toteuttamisen perusteet, joihin kuuluvat tilojen pieni koko ja hajanaisuus sekä koneistuksen vähäisyys. Lisäksi saarille kuljetetaan tiettyjä raaka-aineita ja pakkausmateriaaleja, joita ei tuoteta paikallisesti, ja tämä aiheuttaa enemmän kustannuksia kuin pelkkä valmiin tuotteen kuljetus. Lisäkustannuksia aiheutuu myös laitteistojen kuljetuksesta ja asentamisesta näille syrjäisille saarialueille. Lisäksi tuottajille koituu sellaisia ylimääräisiä kustannuksia, joista yleensä vastaa paikallistalous, kuten suurempia työvoima- ja energiakustannuksia. Alennus, joka on 75 prosenttia, ei ole suurempi kuin on tarpeen sellaisten lisäkustannusten kompensoimiseksi, joita koituu toimijoille edellä mainittujen Madeiran ja Azoreiden syrjäisestä sijainnista johtuvien erityispiirteiden vuoksi. Koska veroetuus ei ylitä sitä, mikä on tarpeen lisäkustannusten kompensoimiseksi, ja koska kyseeseen tulevat määrät ovat pieniä, toimenpide ei heikennä unionin oikeusjärjestyksen yhtenäisyyttä eikä sen johdonmukaisuutta. Lisäksi veroetuus rajoittuu tuotteiden kulutukseen kyseisillä alueilla. Portugalin viranomaiset ovat pyytäneet, että lupaa soveltaa alennettua valmisteverokantaa Madeiran itsehallintoalueella siellä tuotettaviin ja kulutettaviin rommiin ja likööreihin sekä Azoreiden itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin pidennettäisiin 31. joulukuuta 2020 saakka. Luvan uusiminen on vahvistettava sekä SEUT-sopimuksen 349 artiklan mukaisella neuvoston päätöksellä että valtiontuesta annettavalla komission päätöksellä. SEUT-sopimuksen 349 artiklan mukainen neuvoston päätös ei rajoita päätöstä, jonka komissio tekee valtiontukisääntöjen mukaisesti tämän toimenpiteen jatkamisesta. Komissio antoi 28. kesäkuuta 2013 uudet alueellisia valtiontukia koskevat suuntaviivat vuosiksi 2014–2020. Kyseiset suuntaviivat ovat osa laajempaa strategiaa, jonka tavoitteena on uudistaa valtiontukien valvontaa ja lisätä kasvua sisämarkkinoilla edistämällä tehokkaampia tukitoimenpiteitä ja keskittämällä komission täytäntöönpanotoimet tapauksiin, joilla on suurin vaikutus kilpailuun. Koska suuntaviivat tulevat voimaan 1. heinäkuuta 2014, vaikuttaa aiheelliselta pidentää päätöksen 2009/831/EY soveltamisaikaa kuudella kuukaudella, jotta sen voimassaolon päättymispäivä olisi sama päivä, jona nykyisten suuntaviivojen voimassaolo päättyy. 2. SIDOSRYHMIEN KUULEMINEN JA VAIKUTUSTEN ARVIOINTI Koska tämä ehdotus koskee ainoastaan voimassa olevan neuvoston päätöksen soveltamisajan pidentämistä tietynpituisella ajalla (kuudella kuukaudella) samoilla edellytyksillä kuin aiemmin, vaikutusten arviointi ei vaikuta tarpeelliselta. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Toimella jatketaan päätöksen 2009/831/EY soveltamisaikaa. Kyseisellä päätöksellä Portugalille annetaan lupa soveltaa alennettua valmisteverokantaa tiettyihin tuotteisiin, joita tuotetaan ja kulutetaan paikallisesti Madeiran itsehallintoalueella ja Azorien itsehallintoalueella. Oikeusperusta SEUT-sopimuksen 349 artikla. Toissijaisuusperiaate Ainoastaan neuvostolla on SEUT-sopimuksen 349 artiklan perusteella valtuudet toteuttaa syrjäisimpien alueiden hyväksi erityistoimenpiteitä, joilla mukautetaan perussopimusten, myös yhteisten politiikkojen, soveltamista kyseisiin alueisiin syrjäisimpien alueiden taloudelliseen ja sosiaaliseen kehitykseen vaikuttavien pysyvien haittojen vuoksi. Näin ollen ehdotus on toissijaisuusperiaatteen mukainen. Suhteellisuusperiaate Ehdotus on suhteellisuusperiaatteen mukainen seuraavista syistä: Ehdotuksen tarkoituksena on pidentää päätöksen 2009/831/EY soveltamisaikaa kuudella kuukaudella, jotta sen voimassaolon päättymispäivä olisi sama päivä, jona vuosina 2014–2020 sovellettavat alueellista valtiontukea koskevat suuntaviivat tulevat voimaan. Sääntelytavan valinta Ehdotettu sääntelytapa: neuvoston päätös. Muut sääntelytavat eivät soveltuisi seuraavasta syystä: Muutettava asiakirja on neuvoston päätös, joka on tehty samaa oikeusperustaa (SEUT-sopimuksen 349 artikla, joka oli aiemmin EY:n perustamissopimuksen 299 artiklan 2 kohta) käyttäen. 4. TALOUSARVIOVAIKUTUKSET Ehdotus ei vaikuta Euroopan unionin talousarvioon. 2013/0446 (CNS) Ehdotus NEUVOSTON PÄÄTÖS päätöksen 2009/831/EY muuttamisesta sen soveltamisajan osalta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 349 artiklan, ottaa huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottaa huomioon Euroopan parlamentin lausunnon[3], noudattaa erityistä lainsäätämisjärjestystä, sekä katsoo seuraavaa: (1) Marraskuun 10 päivänä 2009 tehdyllä neuvoston päätöksellä 2002/831/EY, joka on tehty EY:n perustamissopimuksen 299 artiklan 2 artiklan nojalla, Portugalille annetaan lupa soveltaa 31 päivään joulukuuta 2013 saakka alennettua valmisteverokantaa Madeiran itsehallintoalueella siellä tuotettaviin ja kulutettaviin rommiin ja likööreihin sekä Azoreiden itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin. Päätöksen 2 artiklassa kyseinen poikkeus rajoitetaan koskemaan tiettyjä tuotteita. Portugali voi soveltaa näihin tuotteisiin valmisteverokantaa, joka on pienempi kuin direktiivin 92/84/EY 3 artiklassa alkoholille säädetty täysi valmisteverokanta ja kyseisellä direktiivillä vahvistettu alkoholin vähimmäisvalmisteverokanta, mutta se saa olla enintään 75 prosenttia pienempi kuin alkoholin tavanomainen kansallinen valmisteverokanta. (2) Alennetun valmisteverokannan soveltamisella luodaan eriytetty verotus, joka hyödyttää joidenkin tuotteiden paikallista tuotantoa. Tämä on valtiontukea, joka edellyttää komission hyväksyntää. (3) Komissio vahvistaa, että verokannan alentamiseen olisi edelleen annettava lupa, jotta voitaisiin kompensoida Madeiralla ja Azoreilla tuotettavien tislattujen alkoholijuomien epäedullista kilpailuasemaa, joka johtuu korkeammista tuotanto- ja markkinointikustannuksista. (4) Komissio hyväksyi 28 päivänä kesäkuuta 2013 alueellista valtiontukea koskevat suuntaviivat vuosiksi 2014–2020[4]. Suuntaviivoissa esitetään, miten jäsenvaltiot voivat myöntää tukea yrityksille epäedullisessa asemassa olevien alueiden kehittämiseksi Euroopassa vuosina 2014–2020. Nämä suuntaviivat, jotka tulevat voimaan 1 päivänä heinäkuuta 2014, ovat osa laajempaa strategiaa, jonka tavoitteena on uudistaa valtiontukien valvontaa ja lisätä kasvua sisämarkkinoilla edistämällä tehokkaampia tukitoimenpiteitä ja keskittämällä komission täytäntöönpanotoimet tapauksiin, joilla on suurin vaikutus kilpailuun. (5) On aiheellista pidentää päätöksen 2009/831/EY soveltamisaikaa kuudella kuukaudella, jotta sen voimassaolon päättymispäivä olisi sama päivä, jona vuosina 2014–2020 sovellettavat alueellista valtiontukea koskevat suuntaviivat tulevat voimaan. (6) Olisi varmistettava, että Portugali voi soveltaa kyseisiä alennuksia siitä alkaen, kun päätöksellä 2009/831/EY myönnetyn vastaavan luvan voimassaolo päättyy. Pyydetyn uuden luvan olisi sen vuoksi tultava voimaan 1 päivänä tammikuuta 2014, ON HYVÄKSYNYT TÄMÄN PÄÄTÖKSEN: 1 artikla Korvataan päätöksen 2009/831/EY 5 artiklassa päivämäärä ”31 päivään joulukuuta 2013” päivämäärällä ”30 päivään kesäkuuta 2014”. 2 artikla Tämä päätös tulee voimaan päivänä, jona se hyväksytään, ja sitä sovelletaan 1 päivästä tammikuuta 2014. 3 artikla Tämä päätös on osoitettu Portugalin tasavallalle. Tehty Brysselissä Neuvoston puolesta Puheenjohtaja [1] Neuvoston päätös, tehty 10 päivänä marraskuuta 2009, luvan antamisesta Portugalille soveltaa alennettuja valmisteverokantoja Madeiran itsehallintoalueella siellä tuotettaviin ja kulutettaviin rommiin ja likööreihin sekä Azoreiden itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin (EUVL L 197, 13.11.2009, s. 9). [2] Neuvoston direktiivi 92/84/ETY, annettu 19 päivänä lokakuuta 1992, alkoholin ja alkoholijuomien valmisteverojen määrien lähentämisestä (EYVL L 316, 31.10.1992, s. 29). [3] EUVL C , , s. . [4] C (2013) 3769, 28.6.2013.